b'\n_START_ARTICLE_\nOratoriul de Cr\xc4\x83ciun (Bach)\n_START_PARAGRAPH_\nOratoriul de Cr\xc4\x83ciun (German\xc4\x83: Weihnachtsoratorium), BWV 248, este un oratoriu compus de Johann Sebastian Bach pentru a fi interpretat \xc3\xaen biseric\xc4\x83 pe perioada Cr\xc4\x83ciunului. A fost compus pentru Cr\xc4\x83ciunul din 1734 \xc8\x99i incorporeaz\xc4\x83 muzic\xc4\x83 din compozi\xc8\x9bii mai vechi, inclusiv trei cantate seculare compuse \xc3\xaen 1733 \xc8\x99i 1734 \xc8\x99i o cantat\xc4\x83 de biseric\xc4\x83 (BWV 248a), acum pierdut\xc4\x83. Data este confirmat\xc4\x83 de Bach \xc3\xaen manuscris. \xc3\x8en afar\xc4\x83 de 1734, lucrarea nu a mai fost interpretat\xc4\x83 p\xc3\xa2n\xc4\x83 \xc3\xaen 1857 c\xc3\xa2nd a fost interpretat\xc4\x83 de Sing-Akademie zu Berlin sub bagheta lui Eduard Grell. Oratoriul de Cr\xc4\x83ciun este un exemplu sofisticat de parodie muzical\xc4\x83. Autorul textului este necunoscut, de\xc8\x99i un colaborator frecvent al lui Bach pentru oratoriile sale era Christian Friedrich Henrici (Picander)._NEWLINE_Lucrarea apar\xc8\x9bine unui grup de trei oratorii compuse spre sf\xc3\xa2r\xc8\x99itul carierei lui Bach \xc3\xaen 1734 \xc8\x99i 1735 pentru s\xc4\x83rb\xc4\x83tori importante, celelalte dou\xc4\x83 fiind Oratoriul de \xc3\x8en\xc4\x83l\xc8\x9bare (BWV 11) \xc8\x99i Oratoriul de Pa\xc8\x99ti (BWV 249). Toate sunt parodii ale unor compozi\xc8\x9bii mai vechi, de\xc8\x99i Oratoriul de Cr\xc4\x83ciun este de departe cea mai lung\xc4\x83 \xc8\x99i complex\xc4\x83 lucrare._NEWLINE_Oratoriul este structurat \xc3\xaen \xc8\x99ase p\xc4\x83r\xc8\x9bi, fiecare parte fiind compus\xc4\x83 pentru interpretare la una din evenimentele importante din perioada Cr\xc4\x83ciunului. Lucrarea este adesea interpretat\xc4\x83 integral sau \xc3\xaemp\xc4\x83r\xc8\x9bit\xc4\x83 \xc3\xaen dou\xc4\x83 p\xc4\x83r\xc8\x9bi egale. Durata total\xc4\x83 a lucr\xc4\x83rii este de aproape trei ore._NEWLINE_Prima parte (pentru Ziua Cr\xc4\x83ciunului) descrie na\xc8\x99terea lui Iisus, a doua (pentru 26 decembrie) vestirea p\xc4\x83storilor, a treia (27 decembrie) adorarea p\xc4\x83storilor, a patra (pentru Anul Nou) t\xc4\x83ierea \xc3\xaemprejur a Domnului, a cincea (prima duminic\xc4\x83 dup\xc4\x83 Anul Nou) c\xc4\x83l\xc4\x83toria Magilor iar a \xc8\x99asea (Boboteaza) adorarea Magilor.'